Document ID: 32011R0514

A BIZOTTSÁG 514/2011/EU VÉGREHAJTÁSI RENDELETE
(2011. május 25.)
a mezőgazdasági termékek feldolgozásával előállított egyes árucikkekre vonatkozó, az 1216/2009/EK tanácsi rendelet 7. cikkének (2) bekezdésében előírt preferenciális kereskedelmi szabályok alkalmazására vonatkozó részletes szabályok megállapításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról szóló, 2009. november 30-i 1216/2009/EK tanácsi rendeletre (1) és különösen annak 7. cikke (2) bekezdésére,
mivel:
(1)
Az 1460/96/EK bizottsági rendelet (2) részletes szabályokat állapít meg a mezőgazdasági termékek feldolgozásával előállított egyes árucikkekre vonatkozó, az 1216/2009/EK rendelet 7. cikkében előírt preferenciális kereskedelmi szabályok alkalmazására vonatkozóan. Tekintettel a mezőgazdasági termékek feldolgozásával előállított egyes árucikkekre vonatkozó preferenciális kereskedelmi szabályok fejlődésére, a rendelet szövege helyébe új szövegnek kell lépnie.
(2)
Az Unió és harmadik országok között létrejött egyes preferenciális megállapodások olyan mezőgazdasági alkotóelemek vagy kiegészítő vámok alkalmazását írják elő, amelyek alacsonyabbak a közös vámtarifa által rögzített mezőgazdasági alkotóelemeknél vagy kiegészítő vámoknál. Ezért szükséges meghatározni a biztosított csökkentések alkalmazásának részletes szabályait.
(3)
Szükséges megalkotni azon alaptermékek listáját, amelyek esetében a harmadik országokkal kötött preferenciális megállapodások alapján csökkentett mezőgazdasági alkotóelemek állapíthatók meg.
(4)
Az 1216/2009/EK rendelet szerint a biztosított csökkentéseket vagy a mezőgazdasági alkotóelemek kiszámításához használt alapösszegek csökkentésével, vagy az egyes meghatározott árucikkek esetében alkalmazandó mezőgazdasági alkotóelemek csökkentésével kell megállapítani.
(5)
Az 1216/2009/EK rendelet 14. cikkének megfelelően, amennyiben szükséges meghatározni a preferenciális kereskedelemben alkalmazandó csökkentett mezőgazdasági alkotóelemeket, úgy meg kell határozni az alaptermékek jellemzőit és az alaptermékek felhasználtnak tekintett mennyiségeit.
(6)
Indokolt szabályokat meghatározni az egyes árucikkek gabona- és cukortartalma tekintetében alkalmazandó kiegészítő vámok csökkentésének kiszámítására, amenynyiben a preferenciális megállapodások keretében rendelkeznek e kiegészítő vámok csökkentéséről.
(7)
A csökkentett vámtételekre való jogosultságot általában a vonatkozó preferenciális megállapodásban meghatározott vámkontingens keretein belül biztosítják. E vámkontingensek hatékony kezelésének biztosítása érdekében szükséges, hogy azokat a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendeletben (3) meghatározott, a vámkontingensek kezelésére vonatkozó szabályoknak megfelelően kezeljék.
(8)
Az egyértelműség és átláthatóság érdekében a csökkentett mezőgazdasági alkotóelemekkel vagy csökkentett kiegészítő vámokkal érintett árucikkek listájáról rendelkezni kell a vonatkozó preferenciális megállapodásban, függetlenül attól, hogy a csökkentés a vámkontingens keretén belül történik-e vagy sem.
(9)
Az 1216/2009/EK rendeletnek megfelelően meg kell engedni, hogy a mezőgazdasági alkotóelemnek megfelelő értékvámok helyébe egy meghatározott összeg lépjen, amennyiben a preferenciális megállapodás így rendelkezik. Ez az összeg azonban nem haladhatja meg a nem preferenciális kereskedelemben alkalmazott vámterhet.
(10)
Tekintettel arra, hogy a csökkentett vámtételek csak az olyan országokból származó árucikkekre alkalmazhatók, amelyekkel preferenciális megállapodás áll fenn, szükséges tisztázni az alkalmazandó származási szabályokat.
(11)
A e rendeletben meghatározott intézkedések összhangban vannak a Szerződés I. mellékletében nem szereplő feldolgozott mezőgazdasági termékek kereskedelmére vonatkozó horizontális kérdésekkel foglalkozó irányítóbizottság véleményével,
ELFOGADTA EZT A RENDELETET:
1. cikk
E rendelet az 1216/2009/EK rendelet 7. cikkének (2) bekezdésében említett csökkentett mezőgazdasági alkotóelemek és az 5. cikk (2) bekezdésében említett, kapcsolódó kiegészítő vámok meghatározásának, valamint az 1216/2009/EK rendelet hatálya alá tartozó árucikkekre és termékekre vonatkozó preferenciális megállapodások alapján megnyitott kontingensek kezelésének szabályait állapítja meg.
2. cikk
Az 1216/2009/EK rendelet értelmében vett csökkentett mezőgazdasági alkotóelemek megállapításánál a következő alaptermékeket kell figyelembe venni:
-
az ex 1001 90 99 KN-kód alá tartozó közönséges búza,
-
a 1001 10 00 KN-kód alá tartozó keménybúza (durumbúza),
-
a 1002 00 00 KN-kód alá tartozó rozs,
-
a 1003 00 90 KN-kód alá tartozó árpa,
-
a 1005 90 00 KN-kód alá tartozó kukorica, a vetőmagok kivételével,
-
a 1006 20 96 és 1006 20 98 KN-kód alá tartozó hosszú szemű előmunkált rizs (a továbbiakban: rizs),
-
a 1701 99 10 KN-kód alá tartozó fehér cukor,
-
a 1703 10 00 és 1703 90 00 KN-kód alá tartozó melasz,
-
az ex 0402 10 19 KN-kód alá tartozó tejpor, amelynek zsírtartalma nem haladja meg az 1,5 tömegszázalékot, hozzáadott cukrot vagy egyéb édesítőszert nem tartalmaz, közvetlen csomagolásban nettó súlya több mint 2,5 kg (a továbbiakban: PG 2),
-
az ex 0402 21 19 KN-kód alá tartozó tejpor, amelynek tejzsírtartalma 26 tömegszázalék, hozzáadott cukrot vagy egyéb édesítőszert nem tartalmaz, közvetlen csomagolásban nettó súlya több mint 2,5 kg (a továbbiakban: PG 3),
-
az ex 0405 10 KN-kód alá tartozó vaj, amelynek zsírtartalma 82 tömegszázalék (a továbbiakban: PG 6).
3. cikk
(1) A preferenciális kereskedelem keretében alkalmazandó csökkentett mezőgazdasági alkotóelemeket az alaptermékek azon mennyisége alapján kell kiszámítani, amelyek az e rendeletben foglalt árucikkek előállításához felhasználtnak minősülnek.
(2) Az alaptermékeknek az (1) bekezdésben említett mennyiségeit a Kombinált Nómenklatúra (KN) kódjai alapján felsorolt árucikkekre vonatkozóan az I. melléklet határozza meg.
(3) Az (1) bekezdésben említett mennyiségeket a KN-kódok alapján felsorolt azon árucikkekre vonatkozóan, amelyek esetében az I. melléklet a II. mellékletre utal, a II. melléklet határozza meg.
(4) A (3) bekezdésben említett árucikkek esetében egy kiegészítő kód alkalmazandó az árucikkek összetételének megfelelően, amint azt a III. melléklet meghatározza.
(5) Ha a preferenciális megállapodás így rendelkezik, akkor az (1)-(4) bekezdéstől eltérve a csökkentett mezőgazdasági alkotóelemeket, és adott esetben az egyes, vámcsökkentésre jogosult árucikkekre alkalmazandó csökkentett kiegészítő vámokat úgy kell kiszámítani, hogy csökkentési együtthatót alkalmazunk a közös vámtarifában meghatározott mezőgazdasági alkotóelemekre és a kapcsolódó kiegészítő vámokra.
4. cikk
(1) A II. mellékletben szereplő árucikkekhez felhasznált cukorra (AD S/Z) és lisztre (AD F/M) vonatkozó csökkentett kiegészítő vám kiszámításánál alapul vett cukor- és gabonamennyiséget a II. melléklet B. és C. pontja tartalmazza, adott szacharóz-, invertcukor- és/vagy izoglükóz-, illetve keményítő- és/vagy glükóztartalomra vonatkozóan.
(2) A II. mellékletben nem szereplő árucikkek esetében az (1) bekezdésben említett kiegészítő vámokat csak az 1234/2007/EK tanácsi rendelet (4) I. mellékletének I., illetve III. részében meghatározottak szerint a gabona-, illetve cukorágazatba tartozó alaptermékek mennyiségeinek figyelembevételével kell megállapítani.
5. cikk
(1) A 3. cikk (1) bekezdésének megfelelően a csökkentett mezőgazdasági alkotóelemeket, és adott esetben az egyes, vámcsökkentésre jogosult árucikkekre alkalmazandó kiegészítő csökkentett vámokat úgy kell megállapítani, hogy a vonatkozó alaptermékek felhasznált mennyiségeit meg kell szorozni a (2) bekezdésben említett alapösszeggel, és az árucikk előállításához felhasznált valamennyi releváns alaptermék így kiszámított összegeit össze kell adni.
(2) A csökkentett mezőgazdasági alkotóelemek és adott esetben a csökkentett kiegészítő vámok kiszámításánál az adott preferenciális megállapodásban foglalt, vagy az adott megállapodás szerint meghatározott, euróban rögzített összeget kell figyelembe venni.
(3) Amennyiben egy preferenciális megállapodás az alapösszegek csökkentése helyett az árucikkenkénti mezőgazdasági alkotóelem mértékének csökkentéséről rendelkezik, a csökkentett mezőgazdasági alkotóelemeket a megállapodásban foglalt csökkentésnek a közös vámtarifában rögzített mezőgazdasági alkotóelemekre történő alkalmazásával kell kiszámítani.
(4) Azokban az esetekben, amikor a csökkentett mezőgazdasági alkotóelem és adott esetben az (1), a (2) és a (3) bekezdés alapján meghatározott, csökkentett kiegészítő vám kevesebb lenne mint 2,4 EUR/100 kg, az alkotóelemet vagy a vámot nulla összegben állapítják meg.
6. cikk
(1) Az 5. cikk alapján megállapított, csökkentett mezőgazdasági alkotóelemek és - adott esetben - csökkentett kiegészítő vámok összegeit a Bizottság az Európai Unió Hivatalos Lapjában közzéteszi.
(2) Amennyiben az érintett harmadik országgal kötött megállapodás másként nem rendelkezik, úgy az (1) bekezdésnek megfelelően közzétett összegeket július 1-jétől a közzétételt követő év június 30-áig kell alkalmazni.
Amennyiben azonban az alaptermékekre vonatkozó csökkentett mezőgazdasági alkotóelemek és csökkentett kiegészítő vámok változatlanok maradnak, úgy az 5. cikk alapján meghatározott, csökkentett mezőgazdasági alkotóelemek és csökkentett kiegészítő vámok az újabb mezőgazdasági alkotóelemek és kiegészítő vámok közzétételéig továbbra is alkalmazandóak maradnak.
7. cikk
A preferenciális megállapodás meghatározza a következőket, vagy lehetővé teszi azok meghatározását:
a)
a csökkentett mezőgazdasági alkotóelemre jogosult árucikkek;
b)
a csökkentett kiegészítő vámra jogosult árucikkek;
c)
a biztosított csökkentés vagy csökkentések;
d)
az alkalmazandó vámkontingens, ha a csökkentéseket e kontingens keretén belül biztosítják.
8. cikk
Amennyiben az 1216/2009/EK rendelet II. mellékletének 2. táblázatában felsorolt, feldolgozott mezőgazdasági termékek esetében valamely preferenciális megállapodás egy konkrét összegként meghatározott mezőgazdasági alkotóelem alkalmazását írja elő (függetlenül attól, hogy ezt valamely kontingens keretében csökkenteni kell-e vagy sem), és ezen árucikkek nem preferenciális behozatalára a közös vámtarifa értékvám alkalmazását írja elő, úgy a fizetendő összeg nem haladhatja meg ez utóbbi összeget.
9. cikk
E rendelet alkalmazásában a „származó árucikkek”: azon árucikkek, amelyek megfelelnek a származó árucikkek e minőségének megszerzésére vonatkozóan az adott preferenciális megállapodásban megállapított feltételeknek.
10. cikk
(1) A közös vámtarifa mezőgazdasági alkotóelemeit kell alkalmazni a következő esetekben:
a)
a mezőgazdasági alkotóelemek az 1216/2009/EK rendelet II. mellékletének hatálya alá tartozó olyan árucikkekhez kapcsolódnak, amelyekre nem terjednek ki az ilyen árucikkeknek az érintett országgal folytatott kereskedelmére vonatkozó preferenciális megállapodások;
b)
a mezőgazdasági alkotóelemek a vámkontingenst meghaladó árucikkekre vonatkoznak.
(2) Amennyiben a vámkontingens a 8. cikkben foglaltak szerint a mezőgazdasági alkotóelemnek megfelelő értékvámok csökkentését érinti, úgy a közös vámtarifában vagy egyébként a megállapodásban előírt vámokat kell alkalmazni a vámkontingenst meghaladó mennyiségekre.
11. cikk
Az e rendeletben szereplő vámkontingenseket a 2454/93/EGK rendelet 308a., 308b. és 308c. cikkének megfelelően kell kezelni.
12. cikk
Az 1460/1996/EK rendelet hatályát veszti.
13. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Rendelkezéseit 2011. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2011. május 25-én.

Labels: 3
17